Illum il-Kummissjoni Ewropea kkonkludiet taħditiet esploratorji ma' CureVac biex tinxtara tilqima potenzjali kontra l-COVID-19. Dan wara l-passi pożittivi ma' Sanofi-GSK tal-31 ta' Lulju u ma' Johnson & Johnson fit-13 ta' Awwissu, u wara l-iffirmar ta' Ftehim ta' Xiri Antiċipat ma' AstraZeneca fl-14 ta' Awwissu. Bil-kuntratt previst ma' CureVac, l-Istati Membri kollha tal-UE jkunu jistgħu jixtru t-tilqima, kif ukoll li jagħtuha b'donazzjoni lil pajjiżi bi dħul aktar baxx u medju jew jgħadduha lill-pajjiżi Ewropej. Hu antiċipat li l-Kummissjoni jkollha fis-seħħ qafas kuntrattwali għax-xiri inizjali ta' 225 miljun doża f'isem l-Istati Membri kollha tal-UE ladarba tiġi ppruvata tilqima sikura u effettiva kontra l-COVID-19,. Il-Kummissjoni għadha għaddejja b'taħditiet intensivi ma' manifatturi oħra tat-tilqim. Ursula von der Leyen, il-President tal-Kummissjoni Ewropea, qalet: “Il-Kummissjoni Ewropea qed twettaq il-wegħda tagħha li tiżgura aċċess malajr liċ-ċittadini Ewropej u lid-dinja għal tilqima sikura li tipproteġina kontra l-coronavirus. Kull sessjoni ta' taħditiet li nikkonkludu mal-industrija tal-farmaċewtika hi pass eqreb lejn il-mira li negħlbu dan il-virus. Fil-jiem li ġejjin se jkollna ftehim ma' CureVac, impriża Ewropea innovattiva li diġà ngħatat finanzjament tal-UE biex tipproduċi tilqima fl-Ewropa. U n-negozjati tagħna se jissoktaw ma' kumpaniji oħrajn biex insibu t-teknoloġija li tipproteġina lkoll.” Stella Kyriakides, il-Kummissarju għas-Saħħa u s-Sikurezza Alimentari, qalet: “Illum ikkonkludejna taħditiet mal-kumpanija Ewropea CureVac biex inżidu ċ-ċansijiet li jkollna tilqima effettiva kontra l-coronavirus. Se nibqgħu naħdmu spalla ma' spalla mal-Istati Membri u mal-iżviluppaturi tat-tilqim biex nilħqu l-għanijiet tal-Istrateġija Ewropea għall-Vaċċini, li jkollna tilqima għal kulħadd.” CureVac hi kumpanija Ewropea u pijuniera fl-iżvilupp ta' tilqimiet ta' klassi għalkollox ġdida, abbażi tal-RNA messaġġiera (mRNA) li titwassal fiċ-ċelloli b'nonopartiċelli lipidi. Il-pjattaforma tat-tilqima ġiet żviluppata tul l-għaxar snin li għaddew. Il-prinċipju bażiku hu li din il-molekula tintuża bħala trasportatur tad-data għall-informazzjoni, li permezz tagħha l-ġisem stess ikun kapaċi jiġġenera s-sustanzi attivi tiegħu stess biex jiġġieled bosta mard. It-taħditiet esploratorji konklużi llum huma maħsuba li jwasslu għal Ftehim Antiċipat ta' Xiri Antiċipat ffinanzjat bl-Istrument għall-Appoġġ ta' Emerġenza, li jinkludi fondi apposta biex jinħoloq portafoll ta' tilqimiet potenzjali bi profili differenti u magħmulin minn kumpaniji differenti. Kuntest Fis-6 ta' Lulju, il-Bank Ewropew tal-Investiment u CureVac iffirmaw ftehim ta' self ta' €75 miljun għall-iżvilupp u l-produzzjoni fuq skala kbira ta' tilqimiet, fosthom it-tilqima kandidata ta' CureVac kontra l-COVID-19. Il-konklużjoni tal-lum tat-taħditiet esploratorji ma' CureVac hi pass importanti lejn il-konklużjoni ta' Ftehim ta' Xiri Antiċipat, u għalhekk biex titwettaq l-Istrateġija Ewropea għall-Vaċċini li adottat il-Kummissjoni fis-17 ta' Ġunju 2020. Din l-Istrateġija timmira li tiżgura li ċ-ċittadini Ewropej kollha jkollhom tilqimiet ta' kwalità għolja, sikuri, effettivi u affordabbli fi żmien 12 sa 18-il xahar. Biex tagħmel dan, u flimkien mal-Istati Membri, il-Kummissjoni qed tasal għal Ftehimiet ta' Xiri Antiċipat ma' produtturi tat-tilqim li jirriżervaw jew jagħtu d-dritt lill-Istati Membri li jixtru numru speċifiku ta' dożi ta' tilqima b'ċertu prezz, malli din it-tilqima ssir disponibbli. Il-Kummissjoni Ewropea hi impenjata wkoll li tiżgura li kull min jeħtieġ tilqima, ikollu aċċess għaliha, ikun fejn ikun fid-dinja. Ħadd mhu sikur jekk ma jkunx sikur kulħadd. Għalhekk mill-4 ta' Mejju 2020 sal-lum ġabret madwar €16-il biljun permezz tar-Rispons Globali għall-Coronavirus, l-azzjoni dinjija għal aċċess universali għal testijiet, trattamenti u tilqimiet kontra l-coronavirus u għall-irkupru dinji. Għal aktar informazzjoni L-Istrateġija tal-UE għall-Vaċċini Ir-Rispons tal-UE għall-Coronavirus